Добра, што ёсць такія святы, як 23 лютага і 8 Сакавіка. Кожны год менавіта яны б’юць рэкорды па аб’ёмах правільных паводзін у адносінах з супрацьлеглым полам. Няхай у астатнія трыста шэсцьдзесят чатыры дні мужчыны і жанчыны добраахвотна канкурыруюць адно з адным у сям’і, на рабоце, у дасягненні высокіх вынікаў і ўлады, прэстыжных пасад і высокай зарплаты. Няхай імкнуцца быць падобнымі, ураўняць закладзеныя прыродай знакі адрознення знешняга вобліку кароткімі стрыжкамі, моднымі штанамі. Аднак менавіта ў гэтыя дні, мяркуючы па колькасці падарункаў, кветак і шчаслівых твараў, у многіх з нас з’яўляецца жаданне паглядзець праўдзе ў вочы і адчуць прыналежнасць да свайго, моцнага ці слабага полу. Жанчыны не скупяцца дарыць мужчынам самы каштоўны падарунак – сваё захапленне іх мужчынскімі якасцямі. Гэтак жа як жанчына мае патрэбу быць каханай, так жа і для мужчын вельмі важна бачыць у яе вачах захапленне. Глыбока ў сэрцы кожны мужчына жадае выклікаць яго сваімі здольнасцямі, талентамі, справамі, дасягненнямі і мужчынскім целам. Бывае, мужчына наўмысна гаворыць ці нешта робіць у прысутнасці жанчыны, аднак яна не заўважае нічога, дастойнага павагі, і не разумее яго душэўных патрэб. У такім выпадку ён можа незнарок звяртаць увагу на іншых прывабных жанчын. Мужчынскі характар праяўляецца ў рашучасці, настойлівасці і нават агрэсіі ў выпадку неабходнай абароны. Такія рысы дэманструюць рыцарскія адносіны да жанчын і дзяцей. Сюды ўваходзіць пачуццё адказнасці і абавязку ў вырашэнні розных складаных сітуацый. Калі мужчына будзе іх ігнараваць, і жанчына перахопіць ініцыятыву, то ён проста не зможа адчуваць сябе мужчынам.